Broj: 711-I-1838-M-128/21-02-17

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Marinka Žica, općinskog načelnika Općine Punat do 6. lipnja 2021.,** za davanjem mišljenja Povjerenstva, na 145. sjednici, održanoj 15. listopada 2021.g., daje sljedeće

**MIŠLJENJE**

**Na temelju članka 20. stavka 3. ZSSI-a, u svezi s člankom 14. stavkom 2. ZSSI-a, dužnosnik Marinko Žic, općinski načelnik Općine Punat do 6. lipnja 2021., može u razdoblju od 12 mjeseci od dana prestanka obnašanja navedene dužnosti obavljati funkciju člana Upravnog vijeća ustanove Županijska lučka uprava Krk, koja je proglašena pravnom osobom od posebnog interesa za Primorsko-goransku županiju, ali bez prava na naknadu u toj ulozi, osim prava na naknadu putnih i drugih opravdanih troškova te pod uvjetom da već nije član u upravnom vijeću dvije ustanove.**

Obrazloženje

U Povjerenstvu je 13. listopada 2021. pod brojem 711-U-5029-M-128/21-01-3 zaprimljen zahtjev za mišljenjem dužnosnika Marinka Žica, općinskog načelnika Općine Punat do 6. lipnja 2021., povodom kojeg se vodi predmet broj M-128/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona te je stoga dužnosnik Marinko Žic povodom obnašanja dužnosti općinskog načelnika Općine Punat obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U navedenom zahtjevu dužnosnik navodi da je prestao obnašati dužnost općinskog načelnika Općine Punat 7. lipnja 2021. te traži mišljenje Povjerenstva može li temeljem odredbe članka 14. stavka 2. ZSSI-a biti imenovan u Upravno vijeće Županijske lučke uprave Krk, koja je proglašena pravnom osobom od posebnog interesa za  Primorsko-goransku županiju.

Dužnosnik navodi kako smatra da iz zakonskih odredbi proizlazi da u razdoblju od godine dana od prestanka obnašanja dužnosti općinskog načelnika Općine Punat može obavljati funkciju u Upravnom vijeću navedene ustanove, ali bez prava na primanje naknade za njezino obavljanje.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Marinko Žic obnašao dužnost općinskog načelnika Općine Punat u mandatima 2013. – 2017. te 2017. – 2021., odnosno da je istu prestao obnašati 6. lipnja 2021.

Povjerenstvo je izvršilo uvid i u podatke nadležnog sudskog registra Trgovačkog suda u Rijeci, te je utvrđeno da je pod matičnim brojem subjekta 040148164 upisana ustanova Županijska lučka uprava Krk, čiji je jedini osnivač Primorsko-goranska županija.

Nadalje, uvidom u Odluku o utvrđivanju popisa pravnih osoba od posebnog interesa za Primorsko-goransku županiju („Službene novinePrimorsko-goranske županije“, broj 34/17.), utvrđeno je da je Odbor za statutarno-pravna pitanja Županijske skupštine Primorsko-goranske županije 21. studenoga 2017. utvrdio pročišćeni tekst Odluke o utvrđivanju popisa pravnih osoba od posebnog interesa za Primorsko-goransku županiju, u kojoj se pod točkom 2.6. Županijske lučke uprave, navodi i Županijska lučka uprava Krk.

Navedeni pročišćeni tekst obuhvaća Odluku o utvrđivanju popisa pravnih osoba od posebnog interesa za Primorsko-goransku županiju („Službene novinePrimorsko-goranske županije“, broj 14/11.), Odluku o izmjeni Odluke o utvrđivanju popisa pravnih osoba od posebnog interesa za Primorsko-goransku županiju („Službene novinePrimorsko-goranske županije“, broj 9/15.), Odluku o dopuni Odluke o utvrđivanju popisa pravnih osoba od posebnog interesa za Primorsko-goransku županiju („Službene novinePrimorsko-goranske županije“, broj 28/16.) i Odluku o dopuni Odluke o utvrđivanju popisa pravnih osoba od posebnog interesa za Primorsko-goransku županiju („Službene novinePrimorsko-goranske županije“, broj 30/17.).

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova.

Stavkom 2. istog članka ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Prema članku 14. stavku 4. ZSSI-a predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo utvrđuje da dužnosnika temeljem odredbe članka 20. stavka 3. ZSSI-a i u razdoblju od 12 mjeseci od prestanka obnašanja javne dužnosti iz članka 3. ZSSI-a obvezuje ograničenje propisano člankom 14. stavkom 2. ZSSI-a, koje se odnosi na dopuštenost članstva u upravnom vijeću dviju ustanova koje su proglašene od posebnog državnog interesa ili od posebnog interesa za jedinicu lokalne, odnosno područne (regionalne) samouprave.

Obzirom da je odlukom Županijske skupštine Primorsko-goranske županije, ustanova Županijska lučka uprava Krk proglašena pravnom osobom od posebnog interesa za tu županiju, dužnosnik Marinko Žic, općinski načelnik Općine Punat do 6. lipnja 2021., može u razdoblju od 12 mjeseci od dana prestanka obnašanja navedene dužnosti obavljati funkciju člana Upravnog vijeća ustanove Županijska lučka uprava Krk, pod uvjetom da već nije član u upravnom vijeću dvije ustanove, ali bez prava na naknadu u toj ulozi, osim prava na naknadu putnih i drugih opravdanih troškova, jer bi to bilo suprotno članku 14. stavku 2. ZSSI-a,**.**

Slijedom navedenog Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Marinko Žic, osobna dostava
2. Objava na internetskoj stranici Povjerenstva
3. Pismohrana